Ганарлівая кветачка  
*Генадзь Аўласенка*

Пасля таго як мінула зіма і доўгачаканая вясна ў наш край завітала — усё наўкол зелянець ды квітнець пачало. I лес, і луг, і палеткі жытнёвыя… Усюды вясна-прыгажуня паспявае, усюды яна свае вясновыя парадкі наводзіць.

Дайшла чарга і да саду. Пачалі там у белае прыгожае ўбранства дрэвы апранацца: спачатку вішні ды слівы, за імі — грушы. А гледзячы на грушы, і яблыні зацвітаць пачалі, белымі ды ружовымі кветкамі пакрывацца.

Вось і на тоненькіх галінках адной маладзенькай яблыні некалькі кветачак распусцілася зранку. Распусціліся, адна на адну паглядзелі, вакол азірнуліся.

— Якая ж я прыгожая! — усклікнула першая кветачка. — Прыгажэйшая за ўсе іншыя кветкі ў гэтым садзе!

— А мы хіба не прыгожыя? — пакрыўдзіліся яе сяброўкі. — Мы ўсе аднолькава прыгожыя!

Надзьмулася першая кветачка. Не спадабаўся ёй адказ сябровак.

— Калі вы хочаце быць як усе, — сказала яна, — гэта ваша справа! А я асаблівая, не такая, як іншыя кветкі!

Зноў хацелі ганарлівай кветцы сяброўкі штосьці запярэчыць, але не паспелі. Бо ў гэты момант пчолы ў сад прыляцелі, над кветкамі закружыліся, салодкага пачастунку ад іх чакаючы.

А кветкі пчолам рады. Да сябе запрашаюць, духмяным нектарам частуюць усе, акрамя той кветкі, якая сябе лепшай за іншых палічыла,

— Вось яшчэ! — скрывілася яна. — Чаму гэта я, такая прыгожая, павінна пчол нектарам сваім проста так частаваць? Не будзе гэтага!

I сапраўды нікога з пчол яна не пачаставала, усім адмовіла. Яшчэ і з іншых кветак пасмяялася, што яны дарма нектар свой пчолам аддалі.

— Вось убачыце, — казала яна сяброўкам, — як вам без нектару кепска будзе!

I сапраўды, прайшло ўсяго некалькі дзён і пачалі на ўсіх кветках пялёсткі ападаць… На ўсіх, акрамя самай ганарлівай.

— Ага! — усклікнула яна радасна, — Вось бачыце! Вы свой нектар дарма пчолам аддалі, таму і пялёсткі з вас ападаюць! А з мяне не ападаюць, таму што я не толькі самая прыгожая але і самая разумная!

— Дурненькая ты, дурненькая! — сказала ёй яблыня. — Яны нектар не дарма аддавалі, бо пчолы за гэта іх апылілі. I зараз усе твае суседкі паступова ператворацца ў прыгожыя духмяныя яблычкі. Усе, акрамя цябе…

— А я? — зноў усклікнула ганарыстая кветка, але ўжо не радасна, а спалохана. — Са мной што будзе?

— А ты хутка засохнеш і ападзеш, — уздыхнула яблыня.

Так яно і адбылося.